Diazepam

Diazepam, awalnya dipasarkan sebagai Valium, merupakan ubat daripada keluarga benzodiazepin yang biasanya memberi kesan penenang. Ia digunakan untuk merawat pelbagai penyakit, seperti keresahan, sawan, sindrom sarak alkohol, sindrom sarak benzodiazepin, kekejangan otot, masalah tidur dan sindrom kaki resah.  Ia juga boleh digunakan untuk menyebabkan hilang ingatan dalam prosedur perubatan tertentu. Ia boleh diberikan melalui mulut, dimasukkan ke dalam dubur, disuntik ke dalam otot, disuntik ke dalam vena atau digunakan sebagai semburan hidung. Apabila diberikan melalui vena, kesannya bermula dalam satu hingga lima minit dan kekal sehingga satu jam. Jika melalui mulut, kesan bermula selepas 15 hingga 60 minit.

Antara kesan sampingan yang biasa ialah mengantuk dan masalah koordinasi. Kesan sampingan yang serius jarang berlaku. Antaranya ialah bunuh diri, sesak nafas dan peningkatan risiko sawan jika digunakan terlalu kerap oleh seseorang yang menghidap epilepsi. Kadangkala, debar atau kegelisahan mungkin berlaku. Penggunaan jangka panjang boleh mengakibatkan tolerans, kebergantungan dan gejala sarak apabila dos dikurangkan. Memberhentikannya secara tiba-tiba selepas penggunaan jangka panjang boleh menjadi berbahaya. Selepas berhenti, masalah kognitif mungkin akan berterusan selama enam bulan atau lebih. Ia tidak digalakkan untuk wanita mengandung atau menyusu. Mekanisme tindakannya adalah dengan meningkatkan kesan neurotransmiter asid gama-aminobutirik (GABA).

Diazepam dipatenkan pada tahun 1959 oleh Hoffmann-La Roche. Ia merupakan salah satu ubat yang paling kerap dipreskripsikan di dunia sejak ia dilancarkan pada tahun 1963. Di Amerika Syarikat, ia merupakan ubat terlaris antara 1968 dan 1982, dengan lebih daripada dua bilion tablet dijual pada tahun 1978 sahaja. Pada tahun 2017, ia ubat ke-135 yang paling kerap dipreskripsikan di Amerika Syarikat, lebih daripada lima juta preskripsi. Pada tahun 1985, paten itu luput dan kini terdapat lebih daripada 500 jenama yang ada di pasaran. Ia berada dalam Senarai Ubat Penting Pertubuhan Kesihatan Sedunia sebagai alternatif kepada lorazepam.  Kos borongnya di negara membangun adalah kira-kira AS$0.01 per dos setakat tahun 2015.  Di Amerika Syarikat, harganya kira-kira AS$0.40 setiap dos.

Rujukan